Problematika gospodarstva, predstavljena na Razširjeni seji UO OZG, dne 27.3.2018

Dne 27.3.2018 je potekala razširjena seja Upravnega odbora GZS Območne zbornice za Gorenjsko, kjer so bili poleg predstavnikov gospodarstva v regiji prisotni še nekateri župani, predstavniki šolstva, glavna gostja pa je bila Ministrica za Delo, družino in socialne zadeve, dr. Anja Kopač Mrak.

Gostje so razpravljali o trenutno najbolj aktualnih temah v regiji, in sicer je to **zaposlenost**, **pomanjkanje ustreznih kadrov** - predvsem tehničnih, katere gospodarstvo nujno potrebuje.

V prvem delu je mag. Drago Perc predstavil situacijo na področju zaposlovanja v regiji. Skupne ugotovitve bi lahko povzeli v naslednjih točkah:

* v gorenjski regiji je čedalje manj ustreznih zaposljivih oseb
* povečujejo se potrebe po zaposlitvi tuje delovne sile in potreba po večji fleksibilnosti države, zaposlovanja tuje delovne sile, glede na krizno situacijo v gospodarstvu.

Ključen problem Slovenije je tudi, da ima v primerjavi z evropskimi državami nižjo stopnjo zaposlenih do 29. leta, zaradi predolgega študija, in na drugi strani izjemno hitre izstope s trga dela že pri povprečni delovni dobi 34,3 leta.

Ministrica Kopač Mrakova je poudarila, da moramo na trg dela vrniti starejše od 55 let, z njimi pa je potrebno začeti delati drugače. Opozorila je tudi na odnos do varnosti in zdravja pri delu, da bomo zmožni delati dlje, prav tako je stres na delovnih mestih v Sloveniji mnogo bolj prisoten kot marsikje v Evropi.

Glede pomanjkanja kadra, zlasti visoko izobraženega, je Kopač Mrakova povedala, da je država Gospodarsko zbornico Slovenije pooblastila, da vzpostavi register podjetij z visoko dodano vrednostjo, ki bodo lahko bistveno hitreje prišla do novih kadrov na trgu iz tujine.

Po razpravi, katera je sledila z gorenjskimi gospodarstveniki, je Kopač Mrakova povzela, da je ključno povezovanje. Graditi je potrebno na tem kar je dobro, v pristojnosti Vlade pa je, da vzpostavi red na področju zaposlovanja. Vsekakor je potrebna sprememba zakonodaje na področju trga dela, poenostaviti je potrebno predpise in zakone.

V drugem delu je pogled na delo na področju infrastrukture v gorenjski regiji predstavil Tomaž Willenpart z Direkcije RS za infrastrukturo, ki je že v uvodu priznal, da stvarnost na področju infrastrukture ni prav rožnata.

Predstavil je investicijske projekte v trikotniku Kranj – Škofja Loka – Ljubljana. Na področju javnih razpisov DRSI za letošnje leto načrtuje skupaj 187 razpisov s področja gradenj in projektiranja v skupni ocenjeni vrednosti 201.275.542 EUR.

Za izvedbo investicij je pripravljenih oz. zaključenih 60 razpisnih dokumentacij v skupni vrednosti 48.392.222 EUR. Objavljenih je 52 razpisov. S podpisom pogodbe je zaključenih 12 razpisov v skupni vrednosti 9.716.925 EUR.

V razpravi so izpostavili obvoznico mimo letališča, kateri bo sledila mreža internih cest in boljša dostopnost na mikro ravni. Na vprašanje po »novi« škofjeloški obvoznici (proti Ljubljani) je bil odgovor, da naj bi bila le-ta zgrajena do leta 2021.

Pripravila:

Mojca Umek

Svetovalka SPOT Gorenjska